Die Pos | Crime | Jarelange stinkstorie lei tot kriminele klag
Jarelange stinkstorie lei tot kriminele klag
02 March 2018 l Ronél van Jaarsveld l Views: 574 l 21 days ago
Die Pos berig al jare lank oor riool- en bloedwater wat van die abattoir in die nywerheids-gebied af vloei. Die probleem word net nie opgelos nie ten spyte van inwoners se herhaalde klagtes.
Ruim die dorp op!
Dié duidelike boodskap is aan die munisipale bestuurder van die Modimolle-Mookgophong-munisipaliteit gestuur nadat ’n strafregtelike klag van besoedeling op Maandag 26 Februarie teen hom aanhangig gemaak is.
Die burgerregte-organisasie AfriForum het ná talle klagtes van inwoners en sakelui tot dié drastiese stap oorgegaan. “Ons vorige versoeke en gesprekke het op dowe ore geval,” het Jaco Grobbelaar, AfriForum se streekskoördineerder van Limpopo, aan Die Pos gesê.
OP Sebola, die munisipale bestuurder, kan volgens hom persoonlik verantwoordelik gehou word as die munisipaliteit se rekenpligtige beampte.
Die klagte spruit uit rou riool wat al jare lank gereeld in die dorp se nywerheidsge-bied straataf vloei.
Bloederige water van die abattoir in die nywerheidsgebied stroom ook gereeld in die strate af en veroorsaak ’n onuithoudbare stank. Dié gebied is naby die Klein Nylrivier geleë en inwoners is bekommerd oor die impak daarvan op die natuur. Die sensitiewe Nylsvley-bewaringsgebied is nie ver daarvan geleë nie en word deur die Nylrivier gevoed.
“Dié klagte behoort binnekort aan die Groen Skerpioene oorhandig te word vir ondersoek,” het Grobbelaar gesê. Die Groen Skerpioene is die departement van omgewingsake se omgewingsbestuur-inspektoraat.
“Ons het onlangs soortgelyke klagte in Lephalale aanhangig gemaak en die Groen Skerpioene het vinnig gereageer,” het hy gesê.
AfriForum het ook ’n verslag wat deur ’n onafhanklike kundige saamgestel is, inge-dien.
“Die maatskappy is deur besorgde inwoners en sakelui aangestel om hulp te verleen om die huidige agteruitgang van die omgewing en infrastruktuur te oorbrug, asook die algehele tekort aan verantwoor-delikheid en hulp van die munisipaliteit, hoewel die probleme herhaaldelik onder die aandag van die munisipale bestuurder gebring is,” lui die verslag.
Die verslag wys die munisipaliteit op hul wetlike verpligtinge om die natuur te beskerm, ’n gesonde omgewing vir inwoners te skep, asook goeie dienslewering te verskaf.
Volgens die verslag het die munisipaliteit reeds verskeie wette oortree.
Volgens die konsultasiefirma hou die riool-water en die swak bestuurde stortingsterrein verskeie gesondheidsrisiko’s vir inwoners in en moet dringend uit die weg geruim word.
Marlene van Staden, die burgemeester, het by navraag gesê sy is bewus van die klagte en die riool-probleem. Sy sê dat sy nie namens die munisipaliteit hier-oor kommentaar lewer nie, maar in haar hoedanigheid as burgemeester. “Ek hoop die muni-sipale bestuurder sal so gou moontlik aandag aan die probleem gee. Dit is al tydens ’n aantal vergaderings met hom bespreek,” het sy gesê. “Ek wil nie hê dat ons muni-sipaliteit betrokke moet wees by riool wat in die Nylrivier gestort word nie.”
AO. James Findlay, woordvoerder van die Modimolle-polisie, het aan Die Pos bevestig dat hulle die klag van AfriForum ontvang het.